আজ জিতলেই বিশ্বকাপের টিকিট নিশ্চিত হ্যারি কেনদের

স্পোর্টস ডেস্ক: আগামী বছর (২০২৬) বসবে ফুটবল বিশ্বকাপের আসর। তিন আয়োজক দেশ আমেরিকা, মেক্সিকো এবং কানাডা ছাড়াও ইতিমধ্যেই বিশ্বকাপের মূলপর্বে খেলার যোগ্যতা অর্জন কর ফেলেছে আর্জেন্টিনা (Argentina) এবং ব্রাজিল (Brazil)। মঙ্গলবার রাতে লাটভিয়ার বিরুদ্ধে যোগ্যতা অর্জন পর্বের খেলায় জিতলে টিকিট পেয়ে যাবে ইংল্যান্ডও (England)।

বিশ্বকাপের যোগ্যতা অর্জন পর্বে ‘কে’ গ্রুপের শীর্ষে রয়েছেন হ্যারি কেনরা (Harry Kane)। সার্বিয়ার বিরুদ্ধে অ্যাওয়ে ম্যাচে পাঁচ গোল দিয়েছিল থ্রি লায়নরা। তার পরে অ্যান্ডোরার বিরুদ্ধে এসেছে ২-০ জয়। যোগ্যতা অর্জন পর্বে টমাস টুখেলের (Thomas Tuchel) দল এখন পর্যন্ত ১৩ গোল করেছে। এখনও পর্যন্ত একটা গোলও হজম করেননি ইংলিশ গোলকিপার জর্ডান পিকফোর্ড।

আরও পড়ুন: অস্ট্রেলিয়া সফরে বাদ পড়া নিয়ে ক্ষোভ প্রকাশ করলেন শামি

‘কে’ গ্রুপে ইংল্যান্ডের থেকে চার পয়েন্ট পিছনে দ্বিতীয় স্থানে আছে আলবেনিয়া। আলবেনিয়ার থেকে চার পয়েন্ট দূরে সার্বিয়া। তা সত্ত্বেও এখনও ইংল্যান্ডের বিশ্বকাপের যোগ্যতা অর্জন নিশ্চিত নয়। আজ জিতলে কার্যসিদ্ধি, কিন্তু ড্র করলে আরও একমাস অপেক্ষা করতে হবে। টুখেল নিশ্চয়ই সেই অপেক্ষা করতে চান না।

লাটভিয়ার রিগা শহরে অ্যাওয়ে ম্যাচ খেলবে ইংল্যান্ড। এ ম্যাচে চোট সারিয়ে ফিরতে পারেন হ্যারি কেন। গোড়ালির চোটের জন্য ওয়েলসের বিরুদ্ধে প্রীতি ম্যাচে খেলতে পারেননি তিনি। তবে আর এক ফরোয়ার্ড অলি ওয়াটকিন্স চোট পেয়ে দল থেকে ছিটকে গিয়েছেন। জুড বেলিংহ্যাম, ফিল ফোডেন এবং কোল পামারের মতো তারকাদেরও পাচ্ছেন না টুখেল। তবে বুকায়ো সাকা দলে ফিরেছেন। আর, ইংল্যান্ডে এখন যে পরিমাণ প্রতিভা, তাতে লাটভিয়ার মাঠ থেকে বিশ্বকাপের না নিয়ে আসা মানে অঘটন।